Bābelītis

Bābelītis (arī Bābelīte, Bābelītes ezers, Ozolkalna ezers) ir ūdenstilpe Rīgā, Juglas apkaimē, dienvidos no Ķīšezera pie Rīgas-Valkas dzelzceļa. Ezeram nav noteces un tas barojas no nokrišņiem un gruntsūdeņiem. Ezera līmeņa svārstības ir nelielas, atkarīgas galvenokārt no apkārtnes gruntsūdeņiem. Bābelītis ir iecienīta rīdzinieku atpūtas vieta.Bābelītes ezers ezeru datubāzē, ezeri.lv

Padomju laikā bija iecerēts ap Bābelīti starp dzelzceļu un Ķīšezera dienvidu krastu izveidot 158 hektāru lielu bērnu parku pēc arhitektes A. Tītmanes projekta ar koncertzāli, ledus halli un bērnu kinostudiju, taču ideja netika realizēta.Irēna Dāvidsone, “Rīgas dārzi un parki”. “Liesma”, 1988., Rīga. 154. lpp.

 Rezerves spēkstacija 
Pirms Otrā pasaules kara sākuma 1938. gadā kāpās uz ziemeļiem no Bābelīša uzbūvēja slepenu ar dīzeļdegvielu darbināmu elektrostaciju, kurai bija jāapgādā Rīgas stratēģiski nozīmīgākos objektus ar elektroenerģiju gadījumā, ja kaut kāda iemesla dēļ savu darbību pārtrauktu Ķeguma HES. Tās aizsardzībai augstākajos reljefa punktos bija izveidotas ložmetēju pozīcijas, kas saglabājušās līdz mūsdienām. Vērmahta atkāpšanās laikā to 1944. gada rudenī uzspridzināja un Latvijas PSR laikā vairs neatjaunoja. 2017. gadā objektu drošības apsvērumu dēļ nojauca.Rīgā nojauc slepeno Ulmaņlaika spēkstaciju pie Bābelīša ezera

 Atsauces 

Kategorija:Rīgas ezeri
Kategorija:Jugla